FTE มั่นใจผลงานปี 63 โตตามเป้า หลังคว้างานใหม่ 160 ลบ.ดันแบ็กล็อกพุ่ง 460 ลบ.
FTE มั่นใจผลงานปี 63 โตตามเป้า หลังคว้างานใหม่ 160 ลบ.ดันแบ็กล็อกพุ่ง 460 ลบ.
13 มี.ค. 2563

นายทักษิณ ตันติไพจิตร กรรมการผู้จัดการ บริษัท ไฟร์เทรดเอ็นจิเนียริ่ง จำกัด (มหาชน) หรือ FTE เปิดเผยว่า ช่วงไตรมาสแรกปีนี้บริษัทเข้ารับงานออกแบบติดตั้งระบบดับเพลิงมูลค่ารวมกว่า 160 ล้านบาท แบ่งเป็นงานออกแบบติดตั้งระบบดับเพลิง 90 ล้านบาท และงานจัดจำหน่าย 70 ล้านบาท ส่งผลให้ปัจจุบันมีงานในมือ (Backlog) ปีนี้อยู่ที่ประมาณ 460 ล้านบาท แบ่งเป็นงานออกแบบติดตั้งระบบดับเพลิง 300 ล้านบาท และงานจัดจำหน่าย 160 ล้านบาท
“จากสถานการณ์ไวรัสโควิด-19 ที่แพร่ระบาดในขณะนี้ ในระยะสั้นยังไม่ส่งผลกระทบต่อการดำเนินงานของบริษัท แต่ในระยะยาวยังมีความไม่แน่นอน หากสถานการณ์ยังไม่คลี่คลาย อาจมีผลกระทบต่องานที่อยู่ในระหว่างการประมูล และงานที่อยู่ในแผนงานของลูกค้า ที่อาจพิจารณาชะลอออกไป อย่างไรก็ตามบริษัทยังมีงานที่สะสมอยู่ใน Backlog ไว้มาก อีกทั้งยังไม่มีสัญญาณเพิ่มเติมต่อการชะลอหรือหยุดชะงักโครงการจากลูกค้า ซึ่งบริษัทก็มีการติดตามสถานการณ์อย่างใกล้ชิด” นายทักษิณ กล่าว
ขณะที่ทิศทางการดำเนินงานช่วงไตรมาส 2/63 บริษัทยังคงเตรียมเสนองานอย่างต่อเนื่องทั้งภาครัฐและเอกชน โดยอยู่ระหว่างการยื่นประมูลการออกแบบติดตั้งระบบดับเพลิงโครงการต่างๆ และคาดว่าจะได้รับงานมูลค่ารวมประมาณ 270 ล้านบาท ซึ่งบริษัทเชื่อว่าหากสถานการณ์คลี่คลาย การลงทุนกลับมาเป็นปกติสามารถดำเนินงานได้ตามแผนจะส่งผลให้รายได้เติบโตตามเป้าหมายที่วางไว้